CELEX: 52014PC0386
Language: mt
Date: 2014-06-26
Title: Proposta għal REGOLAMENT TAL-PARLAMENT EWROPEW U TAL-KUNSILL li jemenda r-Regolament tal-Kunsill (KE) Nru 1215/2009 li jintroduċi ċerti miżuri kummerċjali eċċezzjonali għal pajjiżi u territorji li jipparteċipaw fil-proċess ta’ Stabbilizzazzjoni u Assoċjazzjoni tal-Unjoni Ewropea jew li huma marbutin miegħu u li jissospendi l-applikazzjoni tiegħu fir-rigward tal-Bosnja-Ħerzegovina

|
			
		
		
		52014PC0386
		
			Proposta għal REGOLAMENT TAL-PARLAMENT EWROPEW U TAL-KUNSILL li jemenda r-Regolament tal-Kunsill (KE) Nru 1215/2009 li jintroduċi ċerti miżuri kummerċjali eċċezzjonali għal pajjiżi u territorji li jipparteċipaw fil-proċess ta’ Stabbilizzazzjoni u Assoċjazzjoni tal-Unjoni Ewropea jew li huma marbutin miegħu u li jissospendi l-applikazzjoni tiegħu fir-rigward tal-Bosnja-Ħerzegovina /* COM/2014/0386 final - 2014/0197 (COD) */
			
				
		
		
			
			   	MEMORANDUM TA’ SPJEGAZZJONI
1.           IL-KUNTEST TAL-PROPOSTA
Il-politika tal-UE għall-pajjiżi
tal-Balkani tal-Punent hija definita fil-Proċess ta’ Stabbilizzazzjoni u
Assoċjazzjoni mniedi f’Mejju 1999 mill-Kummissjoni Ewropea. Fil-laqgħa tiegħu f'Lisbona fit-23 u
l-24 ta’ Marzu 2000, il-Kunsill Ewropew ikkonkluda li
l-Ftehimiet ta' Stabbilizzazzjoni u Assoċjazzjoni mal-pajjiżi
tal-Balkani tal-Punent għandhom ikunu preċeduti minn
liberalizzazzjoni asimetrika tal-kummerċ. Il-liberalizzazzjoni asimetrika
tal-kummerċ kienet prevista permezz tar-Regolament tal-Kunsill (KE)
Nru 1215/2009 li jintroduċi miżuri kummerċjali
eċċezzjonali għal pajjiżi u territorji li
jipparteċipaw fil-proċess ta’ Stabbilizzazzjoni u Assoċjazzjoni
jew li huma marbutin miegħu. Ir-Regolament (KE) Nru 1215/2009
japplika sal-31 ta' Diċembru 2015.
Minn meta tnieda l-Proċess ta' Stabbilizzazzjoni u Assoċjazzjoni, ġew
konklużi Ftehimiet ta' Stabbilizzazzjoni u
Assoċjazzjoni bejn l-Unjoni u l-pajjiżi kollha kkonċernati
tal-Balkani tal-Punent, bl-eċċezzjoni tal-Bosnja-Ħerzegovina u
l-Kosovo.[1]
Il-Bosnja-Ħerzegovina ġiet rikonoxxuta bħala pajjiż
kandidat potenzjali għall-adeżjoni mal-UE fl-2003 u ffirmat Ftehim
ta’ Stabbilizzazzjoni u Assoċjazzjoni fl-2008, filwaqt li qablet
mal-kundizzjonijiet tal-UE għas-sħubija. Minn dakinhar, beda japplika
Ftehim Interim dwar il-kummerċ u kwistjonijiet relatati mal-kummerċ
mal-Bosnja-Ħerzegovina, sakemm jiġi ffinalizzat il-proċess ta’
ratifika tal-Ftehim ta’ Stabbilizzazzjoni u Assoċjazzjoni.
Wara li kkunsidrat id-differenzi fil-kamp ta'
applikazzjoni tal-liberalizzazzjoni tariffarja skont ir-reġimi
kuntrattwali li ġew żviluppati bejn l-Unjoni u l-parteċipanti
kollha għall-proċess ta’ Stabbilizzazzjoni u Assoċjazzjoni u
l-preferenzi mogħtija skont ir-Regolament (KE) Nru 1215/2009,
ġie ssuġġerit li ż-żmien tar-Regolament (KE)
Nru 1215/2009 jiġi estiż
sal-31 ta’ Diċembru 2020, sabiex jippermettu
lill-benefiċjarji tal-miżuri eċċezzjonali kummerċjali
u lill-Unjoni Ewropea biżżejjed żmien biex jallinjaw, fejn
xieraq, il-preferenzi mogħtija skont ir-Regolament (KE) Nru 1215/2009
ma’ dawk preveduti skont il-Ftehimiet ta’ Stabbilizzazzjoni u
Assoċjazzjoni. Wara t-tkabbir tal-Unjoni
Ewropea fl-1 ta’ Lulju 2013, il-Bosnja-Ħerzegovina
għadha ma aċċettatx li tadatta l-konċessjonijiet
kummerċjali mogħtija skont il-Ftehim Interim sabiex tqis
il-kummerċ tradizzjonali preferenzjali bejn il-Kroazja u
l-Bosnja-Ħerzegovina skont il-Ftehim ta’ Kummerċ Ħieles
tal-Ewropa Ċentrali (CEFTA). F'każ li l-Bożnja-Ħerzegovina
u l-Unjoni Ewropea ma jilħqux ftehim dwar l-adattament
tal-konċessjonijiet kummerċjali, il-preferenzi mogħtija
lill-Bosnja-Ħerzegovina skont ir-Regolament (KE) Nru 1215/2009
għandhom jiġu sospiżi mill-1 ta’ Jannar 2016.
Ladarba l-Bosnja-Ħerżegovina u l-Unjoni Ewropea jiffirmaw u japplikaw
provviżorjament ftehim dwar l-adattament tal-konċessjonijiet
kummerċjali fil-Ftehim Interim, dawn il-preferenzi jiġu stabbiliti
mill-ġdid. 
L-Artikolu 21(1)
tat-Trattat UE jipprovdi li l-azzjoni tal-Unjoni fix-xena internazzjonali tkun
iggwidata mill-prinċipji li ispiraw il-ħolqien, l-iżvilupp u
t-tkabbir tagħha stess u li hija tfittex li tippromwovi fil-bqija
tad-dinja, inklużi d-demokrazija, l-istat tad-dritt, l-universalità u
l-indiviżibbiltà tad-drittijiet tal-bniedem u l-libertajiet fundamentali u
r-rispett għad-dinjità tal-bniedem. L-Unjoni trid
tirrispetta u tippromwovi dawn il-prinċipji anke fl-azzjoni esterna
tagħha, inkluża l-politika kummerċjali komuni tagħha.
Ir-Regolament (KE) Nru 1215/2009 ma jipprovdi l-ebda possibbiltà biex
temporanjament tiġi sospiża l-għotja ta’ miżuri
kummerċjali eċċezzjonali f’każ ta’ ksur serju u sistematiku
tal-prinċipji fundamentali tad-drittijiet tal-bniedem, tad-demokrazija u
tal-istat tad-dritt mill-benefiċjarji tagħha.
Huwa xieraq li tkun introdotta din il-possibbiltà, sabiex jiġi
żgurat li tkun tista’ tittieħed azzjoni malajr f’każ li
jseħħ ksur serju u sistematiku tal-prinċipji fundamentali
tad-drittijiet tal-bniedem, tad-demokrazija u tal-istat tad-dritt f’wieħed
mill-pajjiżi u t-territorji li jipparteċipaw fil-proċess ta’
Stabbilizzazzjoni u Assoċjazzjoni tal-Unjoni Ewropea, jew li huma marbutin
miegħu.
Fl-aħħar nett, ġie inkluż
aġġustament tekniku rigward l-aċċess tal-Montenegro
għall-kwota addizzjonali globali għall-importazzjonijiet tal-inbid.
2.           ELEMENTI ĠURIDIĊI
TAL-PROPOSTA
Il-bażi ġuridika
għall-proposta hija l-Artikolu 207(2) tat-Trattat dwar
il-Funzjonament tal-Unjoni Ewropea.
3.           IMPLIKAZZJONI BAĠITARJA
Ir-Regolament propost ma jġarrabx
spejjeż addizzjonali lill-baġit tal-UE. Għas-snin 2015 sa 2020
ma hu se jkun hemm l-ebda telf addizzjonali ta’ dħul mit-tariffi
fir-rigward ta’ prodotti li joriġinaw minn benefiċjarji attwali.
Dħul ipotetiku li seta' ġie ġġenerat mill-esportazzjonijiet
futuri mhuwiex meqjus bħala telf ta' dħul ta' tariffa. 
2014/0197 (COD)
Proposta għal
REGOLAMENT TAL-PARLAMENT EWROPEW U
TAL-KUNSILL
li jemenda r-Regolament tal-Kunsill (KE) Nru 1215/2009
li jintroduċi ċerti miżuri kummerċjali
eċċezzjonali għal pajjiżi u territorji li
jipparteċipaw fil-proċess ta’ Stabbilizzazzjoni u Assoċjazzjoni
tal-Unjoni Ewropea jew li huma marbutin miegħu u li jissospendi
l-applikazzjoni tiegħu fir-rigward tal-Bosnja-Ħerzegovina
IL-PARLAMENT EWROPEW U L-KUNSILL
TAL-UNJONI EWROPEA,
Wara li kkunsidraw it-Trattat dwar
il-Funzjonament tal-Unjoni Ewropea, u b'mod partikolari l-Artikolu 207(2)
tiegħu,
Wara li kkunsidraw il-proposta tal-Kummissjoni
Ewropea,
Wara t-trażmissjoni tal-abbozz tal-att
leġiżlattiv lill-Parlamenti nazzjonali,
Waqt li jaġixxu skont il-proċedura
ordinarja leġiżlattiva,
Billi:
(1)       Ir-Regolament tal-Kunsill
(KE) Nru 1215/2009[2]
jipprevedi liberalizzazzjoni asimetrika kummerċjali bejn l-Unjoni u
l-pajjiżi tal-Balkani tal-Punent u t-territorji kkonċernati, u
jagħtihom il-benefiċċju ta’ aċċess
eċċezzjonali u illimitat bla dazju għas-suq tal-Unjoni għal
kważi l-prodotti kollha tagħhom
sal-31 ta’ Diċembru 2015. 
(2)       Ir-Regolament (KE)
Nru 1215/2009 ma jipprovdi l-ebda possibbiltà biex temporanjament
tiġi sospiża l-għotja ta’ miżuri kummerċjali
eċċezzjonali f’każ ta’ ksur serju u sistematiku
tal-prinċipji fundamentali tad-drittijiet tal-bniedem, tad-demokrazija u
tal-istat tad-dritt mill-benefiċjarji tagħha. Huwa xieraq li tkun
introdotta din il-possibbiltà, sabiex jiġi żgurat li tkun tista’
tittieħed azzjoni malajr f’każ li jseħħ ksur serju u
sistematiku tal-prinċipji fundamentali tad-drittijiet tal-bniedem,
tad-demokrazija u tal-istat tad-dritt f’wieħed mill-pajjiżi u
t-territorji li jipparteċipaw fil-proċess ta’ Stabbilizzazzjoni u
Assoċjazzjoni tal-Unjoni Ewropea, jew li huma marbutin miegħu.
(3)       Wara li kkunsidrat
id-differenzi fil-kamp ta' applikazzjoni tal-liberalizzazzjoni tariffarja skont
ir-reġimi kuntrattwali li ġew żviluppati bejn l-Unjoni u
l-parteċipanti kollha għall-proċess ta’ Stabbilizzazzjoni u
Assoċjazzjoni u l-preferenzi mogħtija skont ir-Regolament (KE)
Nru 1215/2009, ġie ssuġġerit li l-perjodu ta' applikazzjoni
tar-Regolament (KE) Nru 1215/2009 jiġi estiż
sal-31 ta’ Diċembru 2020, sabiex jippermettu
lill-benefiċjarji tal-miżuri eċċezzjonali kummerċjali
u lill-Unjoni Ewropea biżżejjed żmien biex jallinjaw - fejn
xieraq - il-preferenzi mogħtija skont ir-Regolament (KE)
Nru 1215/2009 ma’ dawk preveduti skont il-Ftehimiet ta’ Stabbilizzazzjoni
u Assoċjazzjoni. 
(4)       Ir-Regolament (KE)
Nru 1215/2009 jipprevedi kwota globali għall-importazzjonijiet
fl-Unjoni ta’ nbid bil-kodiċi tan-Nomenklatura Magħquda (NM)
220421 93-220421 98 u 220429 93-220429 98. Din il-kwota
hija aċċessibbli għall-pajjiżi jew it-territorji kollha
tal-Balkani tal-Punent sakemm tiġi eżawrita l-kwota individwali
tal-inbid tagħhom, kif stipulat fil-Ftehimiet ta’ Stabbilizzazzjoni u
Assoċjazzjoni bilaterali tagħhom, bl-eċċezzjoni
tal-Montenegro. Il-Protokoll dwar l-inbid miftiehem mal-Montenegro jinkludi
kwota tal-inbid għall-kodiċi NM ex220410 u ex220421
biss, u huma ma kinux f’pożizzjoni li jilħquha. Dan effettivament
jipprevjeni lill-Montenegro milli taċċessa kwota tal-inbid bla dazju
għall-prodotti mhux koperti mill-Ftehim ta’ Stabbilizzazzjoni u
Assoċjazzjoni tagħha. Sabiex jiġi żgurat li l-pajjiżi
kollha kkonċernati u t-territorji tal-Balkani tal-Punent ikunu trattati
bl-istess mod, huwa xieraq li jkun hemm provvediment li l-Montenegro
tingħata wkoll aċċess għall-kwota globali tal-inbid
għall-prodotti tal-kodiċi NM 220429, mingħajr
il-ħtieġa li teżawrixxi l-kwota individwali.
(5)       Minn meta tnieda
l-Proċess ta' Stabbilizzazzjoni u Assoċjazzjoni, ġew
konklużi Ftehimiet ta' Stabbilizzazzjoni u Assoċjazzjoni
mal-pajjiżi kollha kkonċernati tal-Balkani tal-Punent,
bl-eċċezzjoni tal-Bosnja-Ħerzegovina u l-Kosovo.[3] F’Ġunju 2013,
il-Kunsill awtorizza lill-Kummissjoni sabiex tibda n-negozjati għal Ftehim
ta’ Stabbilizzazzjoni u Assoċjazzjoni mal-Kosovo. 
(6)       Il-Bosnja-Ħerzegovina
ġiet rikonoxxuta bħala pajjiż kandidat potenzjali
għall-adeżjoni mal-Unjoni fl-2003 u
fis-16 ta’ Ġunju 2008 ffirmat Ftehim ta’ Stabbilizzazzjoni
u Assoċjazzjoni (“il-Ftehim ta’ Stabbilizzazzjoni u Assoċjazzjoni”),
fejn qablet mal-kundizzjonijiet għas-sħubija fl-Unjoni. Minn
dakinhar, beda japplika Ftehim Interim dwar il-kummerċ u kwistjonijiet
relatati mal-kummerċ mal-Bosnja-Ħerzegovina[4] ("il-Ftehim
Interim"), sakemm jiġi ffinalizzat il-proċess ta’ ratifika
tal-Ftehim ta’ Stabbilizzazzjoni u Assoċjazzjoni. 
(7)       Madankollu,
il-Bosnja-Ħerzegovina għadha ma aċċettatx li tadatta
l-konċessjonijiet kummerċjali mogħtija skont il-Ftehim Interim
sabiex tqis il-kummerċ tradizzjonali preferenzjali bejn il-Kroazja u
l-Bosnja-Ħerzegovina skont il-Ftehim ta’ Kummerċ Ħieles
tal-Ewropa Ċentrali (CEFTA). F'każ li, sal-mument tal-adozzjoni ta’
dan ir-Regolament, ma jkunx ġie ffirmat u applikat provviżorjament
ftehim dwar l-adattament tal-konċessjonijiet kummerċjali stipulati
fil-Ftehim ta’ Stabbilizzazzjoni u Assoċjazzjoni u fil-Ftehim Interim
mill-Unjoni Ewropea u l-Bosnja-Ħerzegovina, il-preferenzi mogħtija
lill-Bosnja-Ħerzegovina għandhom jiġu sospiżi
mill-1 ta’ Jannar 2016. Ladarba l-Bosnja-Ħerzegovina u
l-Unjoni Ewropea jiffirmaw u japplikaw provviżorjament ftehim dwar
l-adattament tal-konċessjonijiet kummerċjali fil-Ftehim Interim, dawn
il-preferenzi jiġu stabbiliti mill-ġdid.
ADOTTAW DAN IR-REGOLAMENT:
Artikolu 1
Ir-Regolament
(KE) Nru 1215/2009 huwa emendat kif ġej: 
(1)          Fl-Artikolu 2(1) jiżdied
il-punt (d) li ġej:
“(d) l-astensjoni tal-pajjiżi u t-territorji
msemmija fl-Artikolu 1 milli jinvolvu ruħhom fi ksur serju u
sistematiku tad-drittijiet tal-bniedem, inklużi d-drittijiet ewlenin
tax-xogħol, il-prinċipji fundamentali tad-demokrazija u l-istat
tad-dritt.”
(2)          Fl-Artikolu 12, it-tieni u
t-tielet paragrafi jinbidlu b'dan li ġej:
"Tapplika
sal-31 ta’ Diċembru 2020."
(3)          Fl-Anness I, in-nota 5 ta'
qiegħ il-paġna tiġi sostitwita bit-test li ġej: 
"(5) L-aċċess
għall-inbid li joriġina mill-Montenegro għall-kwota tariffarja globali,
sakemm jikkonċerna l-prodotti tal-kodiċi NM 2204 21, huwa
soġġett għall-eżawriment preċedenti tal-kwota
tariffarja individwali stipulata fil-Protokoll dwar l-inbid konkluż
mal-Montenegro. Din il-kwota
tariffarja individwali tinfetaħ skont in-Nru tal-ordni 09.1514."
Artikolu 2
L-applikazzjoni tar-Regolament (KE)
Nru 1215/2009 rigward il-Bosnja-Ħerzegovina hija sospiża
b’effett mill-1 ta’ Jannar 2016. 
Artikolu 3
1.           Minkejja l-Artikolu 2,
l-applikazzjoni tar-Regolament (KE) Nru 1215/2009 fir-rigward tal-Bosnja-Ħerzegovina
ma tiġix sospiża jekk, qabel l-1 ta’ Jannar 2016,
l-Unjoni Ewropea u l-Bosnja-Ħerzegovina jiffirmaw u japplikaw
provviżorjament ftehim dwar l-adattament tal-Ftehim ta’ Stabbilizzazzjoni
u Assoċjazzjoni u l-Ftehim Interim biex titqies l-adeżjoni
tal-Kroazja mal-Unjoni Ewropea.
2.           F’każ li l-ftehim
imsemmi fil-paragrafu 1 ma jiġix iffirmat u applikat
provviżorjament qabel l-1 ta’ Jannar 2016, ir-Regolament
(KE) Nru 2115/2009 jkun applikabbli mill-ġdid rigward
il-Bosnja-Ħerzegovina mid-data li fiha dan il-Ftehim ikun iffirmat u
applikat provviżorjament.
3.           Il-Kummissjoni tippubblika
avviż f’Il-Ġurnal Uffiċjali tal-Unjoni Ewropea hekk kif
jiġi ffirmat il-ftehim imsemmi fil-paragrafu 1.
Artikolu 4
Dan ir-Regolament jidħol
fis-seħħ fis-seba' jum wara l-pubblikazzjoni tiegħu f'Il-Ġurnal
Uffiċjali tal-Unjoni Ewropea.
Dan
ir-Regolament jorbot fl-intier tiegħu u japplika direttament fl-Istati
Membri kollha.
Magħmul fi Brussell,
Għall-Parlament Ewropew                            Għall-Kunsill
Il-President                                                    Il-President
[1]               Dan l-isem huwa bla preġudizzju
għall-pożizzjonijiet dwar status, u huwa konformi
mal-UNSCR 1244/1999 u mal-Opinjoni tal-QIĠ dwar id-dikjarazzjoni ta’
indipendenza tal-Kosovo.
[2]               Ir-Regolament tal-Kunsill (KE) Nru 1215/2009
tat-30 ta' Novembru 2009 li jintroduċi ċerti
miżuri kummerċjali eċċezzjonali għal pajjiżi u
territorji li jipparteċipaw fil-proċess ta' Stabbilizzazzjoni u
Assoċjazzjoni tal-Unjoni Ewropea jew li huma marbutin miegħu
(ĠU L 328, 15.12.2009, p. 1).
[3]               Dan l-isem huwa mingħajr preġudizzju
għall-pożizzjonijiet dwar l-istatus, u huwa konformi
mal-UNSCR 1244/1999 u l-Opinjoni tal-QIĠ dwar id-dikjarazzjoni
tal-indipendenza tal-Kosovo.
[4]               Ftehim Temporanju dwar il-kummerċ u materji
relatati mal-kummerċ bejn il-Komunità Ewropea, minn naħa, u
l-Bożnja-Ħerzegovina, min-naħa l-oħra (ĠU L 233,
30.8.2008, p. 6).